4.1 ลักษณะผลิตภัณฑ์

การประกอบธุรกิจของแต่ละสายผลิตภัณฑ์หรือกลุ่มธุรกิจของบริษัทโดยแยกตามตารางโครงสร้างรายได้
แยกแสดงได้ดังนี้

บริษัท ไทยบรรจุภัณฑ์และการพิมพ์ จำกัด (มหาชน)

ลักษณะผลิตภัณฑ์หลัก คือ บรรจุภัณฑ์กล่องกระดาษดำเนินการผลิตตามแบบ
หรือตัวอย่างที่ลูกค้ากำหนดมา จึงเน้นภาพลักษณ์ที่โดดเด่นและสวยงาม
กระดาษเป็นบรรจุภัณฑ์ที่นิยมใช้กันมาก สำหรับบรรจุสินค้าเพื่ออุปโภคบริโภคโดยตรง
เนื่องจากราคาถูก น้ำหนักเบา อีกทั้งสามารถนำมาผลิตใหม่ (Recycle)
ได้สามารถนำเสนอได้หลายรูปทรง เช่น ถุง ซอง กล่อง เป็นต้น บรรจุภัณฑ์กระดาษ
ควรมีคุณสมบัติที่ไม่ฉีกขาดง่ายและสามารถต้านทานแรงทะลุได้ดี
ดังนั้นบริษัทจึงได้ศึกษาวิธีการที่จะทำให้บรรจุภัณฑ์กระดาษมีความทนทาน
โดยใช้วิธีการเคลือบหรือชุบผิวด้วยน้ำยาวานิชหรือน้ำยาวอเตอร์เบส และใช้วิธีการขัดเงาด้วย
น้ำยาเคลือบเงา
เพื่อให้เกิดความเงางามและรักษาสีสันของสิ่งพิมพ์ให้คงอยู่ในสภาพเดิมได้ยาวนานและได้ทำการพัฒนากรรมวิธีดังกล่าวจนสามารถนำมาใช้กับผลิตภัณฑ์ของบริษัทได้เป็นอย่างดี
ผลิตภัณฑ์หลัก และสินค้าที่เกี่ยวข้องของบริษัทแบ่งเป็น 2 ชนิด คือ

(1) กล่องกระดาษประกบฟูก (Paperboard with Corrugated Fiberboard)

มีกรรมวิธีการผลิตโดยการพิมพ์ออฟเซ็ทเป็นลวดลาย
และสีสันลงในกระดาษแข็งการ์ดบอร์ดหรือกระดาษขาวหน้าแป้งแล้วนำไปประกบ (Laminated)
กับกระดาษลูกฟูก (Kraft) ซึ่งบริษัทจะเน้นการผลิตกระดาษลูกฟูกลอน B
ซึ่งเป็นลูกฟูกพิมพ์ลอนใหญ่ใช้บรรจุสินค้าที่มีขนาดใหญ่ และต้องการความแข็งแรงส่วนลูกฟูกลอน E
ซึ่งเป็นลูกฟูกลอนเล็กที่สุดใช้กับสินค้าที่ต้องการกล่องที่มีความสวยงาม และพิถีพิถัน โดยมีทั้งชนิด 2
ชั้น และ 3 ชั้น ต่อจากนั้นนำไปปั๊ม (Diecut) ให้ได้รูปร่างและขนาดเท่ากับกล่องที่ลูกค้าต้องการ
จากนั้นนำไปขึ้นรูปเป็นกล่องกระดาษ สินค้าที่นิยมใช้กล่องชนิดนี้ เช่น กล่องผงซัก ฟอกขนาดใหญ่
กล่องของเด็กเล่น กล่องบรรจุเครื่องครัว กล่องบรรจุเครื่องเสียง เป็นต้น

(2) กล่องกระดาษแข็ง (Paperboard Boxes)

มีกรรมวิธีการผลิตเช่นเดียวกับกล่องกระดาษประกบฟูก
แต่ไม่ต้องผ่านขั้นตอนการประกบกระดาษลูกฟูกเท่านั้น
ส่วนใหญ่ใช้บรรจุสินค้าที่สัมผัสกับสินค้าอุปโภคบริโภคโดยตรง เช่น ผงซักฟอกขนาดกล่องเล็ก
ผลิตภัณฑ์เครื่องใช้ไฟฟ้า อุปกรณ์อิเลคทรอนิคส์ ผลิตภัณฑ์ประเภทอาหาร เช่น
อาหารเช้าชนิดเกล็ดและผง อาหารเสริมสุขภาพ ยารักษาโรคต่าง ๆ
เครื่องใช้ส่วนตัวและเครื่องใช้ในครัวเรือน เป็นต้น

 บริษัท ทีพีพี อินเตอร์เนชั่นแนล จำกัด 

บริษัทประกอบธุรกิจด้านการลงทุนในธุรกิจ หรือโครงการต่างๆ ที่มีความเสี่ยงต่ำ
และเข้าบริหารโครงการต่างๆ ที่บริษัทมีความชำนาญ
มีความเชื่อมั่นและสามารถควบคุมการดำเนินงานได้เต็มที่ บริษัทมีทุนจดทะเบียน 100 ล้านบาท
ออกจำหน่ายและเรียกชำระแล้ว 30 ล้านบาท บริษัท ไทยบรรจุภัณฑ์และ การพิมพ์ จำกัด (มหาชน)
ถือหุ้นอยู่ 99%

4.2 การตลาด และภาวะการแข่งขัน

ภาวะเศรษฐกิจในปี 2553 เริ่มปรับตัวดีขึ้นอย่างต่อเนื่อง
โดยเริ่มเห็นได้ในอุตสาหกรรมอิเล็กทรอนิกส์
และอุตสาหกรรมยานยนต์ที่เริ่มกลับมารับพนักงานเข้าทำงานเพิ่มขึ้น ยอดการส่งออกของทั้ง 2
อุตสาหกรรมเริ่มขยับตัวสูงขึ้นอย่างต่อเนื่อง
ตัวเลขการจำหน่ายรถยนต์ภายในประเทศเริ่มสูงขึ้นรวมทั้งรถมอเตอร์ไซด์

ตัวเลขการลงทุนของต่างชาติในประเทศไทย ก็เริ่มขยับตัวสูงขึ้นเช่นกัน
โดยเฉพาะนักลงทุนจากประเทศญี่ปุ่น ทางด้านอุตสาหกรรมยานยนต์ ชิ้นส่วนยานยนต์ และอะไหล่

อุตสาหกรรมของเล่นเริ่มมีการส่งออกเพิ่มขึ้นอย่างต่อเนื่อง
มีการย้ายฐานการผลิตของเล่นจากประเทศจีนอันเนื่องมาจากปัญหาคุณภาพ
และค่าแรงงานที่เพิ่มขึ้นอย่างมากทำให้ผู้ผลิตของเล่นหันกลับมาทำการผลิตในประเทศไทยมากขึ้น
และบางบริษัทได้ย้ายส่วนของ Research and Development เข้ามาตั้งในประเทศไทย
ซึ่งทำให้เห็นว่าอุตสาหกรรมนี้จะอยู่ในประเทศไทยไปได้อีกช่วงเวลาหนึ่ง
ยังไม่ย้ายฐานการผลิตไปยังประเทศใกล้เคียง อุตสาหกรรมของเล่นในปี 2553
มีการเติบโตอย่างมาก แม้แต่ในช่วง 3 เดือนสุดท้ายของปี ซึ่งปกติจำนวนการผลิตจะลดลงอย่างมาก
แต่ปรากฏว่าในปี 2553 กลับสวนทางจากปีที่ผ่านๆ มาอย่างเห็นได้ชัด
จำนวนการสั่งผลิตบรรจุภัณฑ์ยังไม่มีสัญญาณว่าจะลดลงแต่อย่างไร

อุตสาหกรรมอาหารก็เช่นเดียวกัน ยังคงอยู่ในแนวโน้มขาขึ้น
และเป็นอุตสาหกรรมที่ไม่ค่อยได้รับผลกระทบในปี 2552 เพราะเป็นสิ่งจำเป็นในปัจจัย 4

อุปสรรคที่เกิดขึ้นนับจากกลางปี 2552 ก็คือราคาวัตถุดิบหลัก
คือกระดาษเริ่มปรับตัวสูงขึ้นและยังคงปรับตัวสูงขึ้นจนถึงปลายไตรมาสแรกของปี 2553
จึงเริ่มคงที่และไม่ปรับขึ้นอีกจนถึงปลายปี 2553
นอกจากนี้แรงงานทั่วไปในทุกภาคอุตสาหกรรมเริ่มมีสัญญาณว่าขาดแคลนไม่เพียงพอ
หลายโรงงานในจังหวัดสมุทรปราการเริ่มนำแรงงานพม่าและลาวเข้ามาใช้แรงงานภายในประเทศโดยเฉพาะแรงงานจากภาคอีสานได้มีการคืนถิ่นตามนโยบายรัฐที่ให้กระตุ้น
SME ในทุกภูมิภาค ทำให้แรงงานเดินทางเข้ามาทำงานในเขตกรุงเทพฯ และปริมณฑลน้อยลง
อีกทั้งราคาผลิตผลทางการเกษตรในช่วงไตรมาสสุดท้ายของปี 2553 ได้มีการขยับตัวสูงขึ้น
แรงงานจากต่างจังหวัดได้หันกลับคืนถิ่นไปทำการเพาะปลูกในที่ทำกินของตนเองมากขึ้น

การขาดแคลนแรงงานยังคงเป็นปัญหาหรืออุปสรรคในการเพิ่มกำลังการผลิตในปี 2554 อยู่
อีกทั้งราคาวัตถุดิบหลักก็ยังมีแนวโน้มว่าจะปรับตัวสูงขึ้นอีก ทางบริษัทฯ จึงคาดการว่าในปี 2554
บริษัทฯ จะสามารถทำยอดขายเพิ่มขึ้นประมาณ 5-10% จากยอดขายของปี 2553

4.3 การจัดหาผลิตภัณฑ์หรือบริการ

(ก) ในการจัดซื้อหรือจัดหาวัตถุดิบที่เข้ากระบวนการผลิต

ในปัจจุบัน ทางบริษัทได้มีการจัดทำเพิ่มระบบ ISO ที่เกี่ยวกับสิ่งแวดล้อมมากขึ้น ดังนั้น
ทางจัดซื้อจึงต้องเพิ่มแนวทางการทำธุรกิจที่รับผิดชอบต่อสังคมและสิ่งแวดล้อมที่เรียกว่า CSR
(Corporate Social Responsibility) โดยผลิตภัณฑ์หลักของบริษัทมาจากกระดาษ
จึงต้องคบค้าทำธุรกิจกับซัพพลายเออร์ที่มี CSR ด้วยส่วนหนึ่ง
เพื่อให้เกิดความร่วมมือในรูปแบบพันธมิตร (Alliance)
ประกอบกับความก้าวหน้าของเทคโนโลยี่และอินเตอร์เนท
ทำให้เกิดความแตกต่างของงานจัดซื้อจัดหาในเชิงรุกมากขึ้น อันจะนำมาซึ่งความรวดเร็ว ถูกต้อง
และได้ต้นทุนที่ต่ำกว่า เพื่อให้บริษัทมีกำไรเพิ่มขึ้น สามารถแข่งขันกับคู่แข่งทางธุรกิจได้

(ข) กระบวนการผลิตที่มีผลกระทบต่อสิ่งแวดล้อม

1. ในส่วนของการจัดทำระบบการจัดการด้านสิ่งแวดล้อม ISO 14001 : 2004
ทางบริษัทได้มีการตรวจประเมินไปเมื่อวันที่ 20-21 ธันวาคม 2553
ผลการตรวจประเมินบริษัทได้รับการรับรองมาตรฐาน ISO14001 : 2004 เป็นที่เรียบร้อยแล้ว

2.
ทางบริษัทได้มีการจัดการด้านขยะของเสียที่ต้องมีการควบคุมตามกฎหมายก่อนการนำออกนอกบริษัทและได้จัดทำบันทึกการควบคุมการจัดการขยะของเสียให้มีประสิทธิภาพสูงสุด

3. แผนงานด้านสิ่งแวดล้อม ( ENVIRONMENTAL PLAN )

วัตถุประสงค์ : เพื่อรักษาและธำรงค์ไว้ในส่วนของการจัดการด้านสิ่งแวดล้อม ISO14001:2004

เป้าหมาย : เพื่อลดและควบคุมสิ่งที่มีผลกระทบต่อสิ่งแวดล้อมให้เป็นไปตามกฎหมาย

  ----- -----------------------------------------------------------------
  No.   Activities

  1.    จัดให้มีการอบรมเรื่องการจัดการขยะและของเสีย

  2.    ติดตามผลการตรวจวัดค่าต่างๆที่มีผลต่อสิ่งแวดล้อมให้เป็นไปตามค่าควบคุม

  3.    จัดให้มีการอบรมด้านความปลอดภัยในการใช้สารเคมี

  4.    ติดตามผลและตรวจสอบการทำงานของระบบบำบัดให้มีประสิทธิภาพสูงสุด

  5.    จัดทำกิจกรรมและการประชาสัมพันธ์ด้านสิ่งแวดล้อม
  ----- -----------------------------------------------------------------